b'\n_START_ARTICLE_\nRafael Le\xc3\xb3nidas Trujillo\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nRafael Le\xc3\xb3nidas Trujillo syntyi 24. lokakuuta 1891 San Crist\xc3\xb3balin kaupungissa k\xc3\xb6yh\xc3\xa4\xc3\xa4n mulattiperheeseen. H\xc3\xa4nen vanhempansa olivat Jos\xc3\xa9 Trujillo Valdez ja Altagracia Julia Molina Chavalier. Trujillolla oli my\xc3\xb6s kahdeksan sisarusta: Rosa Mar\xc3\xada Julieta, Jos\xc3\xa9 "Pet\xc3\xa1n" Arismendy, Amable "Pipi" Romero, An\xc3\xadbal Julio, Nieve Luisa, Pedro Vetilio, Ofelia Japonesa ja H\xc3\xa9ctor Bienvenido. H\xc3\xa4n sai peruskoulutuksen ja koulusta valmistumisen j\xc3\xa4lkeen h\xc3\xa4n ty\xc3\xb6skenteli sokeriruokoplantaasin vartijana ja my\xc3\xb6hemmin lenn\xc3\xa4tinoperaattorina.\n_START_SECTION_\nSotilasura\n_START_PARAGRAPH_\n1900-luvun alkuvuosina Yhdysvallat ryhtyi tarkkailemaan Dominikaanisen tasavallan poliittista ja taloudellista kehityst\xc3\xa4, kunnes vuonna 1916 Yhdysvaltain merijalkav\xc3\xa4ki miehitti koko saarivaltion presidentti Woodrow Wilsonin k\xc3\xa4skyst\xc3\xa4. Miehityksen aikana yhdysvaltalaiset perustivat kansalliskaartin, jonka tarkoituksena olisi yll\xc3\xa4pit\xc3\xa4\xc3\xa4 rauhaa ja j\xc3\xa4rjestyst\xc3\xa4 sen j\xc3\xa4lkeen, kun yhdysvaltalaisjoukot olisivat vet\xc3\xa4ytyneet Dominikaanisesta tasavallasta. Vuonna 1918 Trujillo liittyi kaartiin ja koska yhdysvaltalaiset pitiv\xc3\xa4t h\xc3\xa4nt\xc3\xa4 lupaavana sotilaana, vuonna 1921 Trujillo siirrettiin sotilaskouluun upseerikoulutukseen. Trujillo kohosi nopeasti kaartin arvoasteikossa ja vuonna 1922 h\xc3\xa4nen sotilasarvonsa oli jo kapteeni. Vuonna 1923 h\xc3\xa4net nimitettiin \xe2\x80\x9densimm\xc3\xa4isen piirikunnan tarkastajaksi\xe2\x80\x9d._NEWLINE_Trujillon nopea nousu sotilasarvoissa on selitetty sill\xc3\xa4, ett\xc3\xa4 useimmista dominikaaneista poiketen h\xc3\xa4n teki vapaaehtoisesti yhteisty\xc3\xb6t\xc3\xa4 yhdysvaltalaisten kanssa._NEWLINE_Kun yhdysvaltalaismiehitys p\xc3\xa4\xc3\xa4ttyi vuonna 1924, Trujillosta oli tullut everstiluutnantti. Vuonna 1925 h\xc3\xa4net ylennettiin everstiksi ja nimitettiin Dominikaanisen tasavallan poliisivoimien p\xc3\xa4\xc3\xa4llik\xc3\xb6ksi. Vuoden 1927 aikoihin yhdysvaltalaisten perustama kansalliskaarti uudelleenj\xc3\xa4rjestettiin Dominikaanisen tasavallan armeijaksi ja samalla Trujillosta tuli sek\xc3\xa4 prikaatikenraali ett\xc3\xa4 asevoimain p\xc3\xa4\xc3\xa4llikk\xc3\xb6. Trujillo kuitenkin alkoi salaa suunnitella vallankaappausta ja vuoden 1930 alussa h\xc3\xa4n muodosti poliittisen liittolaisensa Rafael Estrella Ure\xc3\xb1an kanssa salaliiton, jonka tarkoituksena oli sy\xc3\xb6st\xc3\xa4 vallasta presidentti Horacio Vasqu\xc3\xa9s. 3. maaliskuuta 1930 Estrella syrj\xc3\xa4ytti Vasqu\xc3\xa9sin. Koska Trujillo julisti armeijan olevan \xe2\x80\x9dpuolueeton\xe2\x80\x9d, armeijalla ei ollut valtuuksia puuttua vallankaappaukseen ja palauttaa Vasqu\xc3\xa9sia takaisin valtaan._NEWLINE_Kun Estrella oli noussut valtaan, julistautunut uudeksi presidentiksi ja luvannut Dominikaanisen tasavallan asukkaille j\xc3\xa4rjest\xc3\xa4v\xc3\xa4ns\xc3\xa4 my\xc3\xb6hemmin samana vuonna vapaat vaalit, Trujillo petti liittolaisensa. H\xc3\xa4n aloitti v\xc3\xa4kivaltaisen terrorikampanjan, jossa h\xc3\xa4nen kannattajansa pahoinpiteliv\xc3\xa4t muita vaaliehdokkaita ja uhkailivat saarivaltion kansalaisia \xc3\xa4\xc3\xa4nest\xc3\xa4m\xc3\xa4\xc3\xa4n Trujilloa. 16. elokuuta 1930 Trujillo valittiin vaaleissa Dominikaanisen tasavallan presidentiksi, joskin h\xc3\xa4n oli ainoa j\xc3\xa4ljell\xc3\xa4 oleva vaaliehdokas.\n_START_SECTION_\nValtakausi\n_START_PARAGRAPH_\nVuoden 1930 loppupuolella p\xc3\xa4\xc3\xa4kaupunki Santo Domingo joutui odottamattoman hurrikaanin raunioittamaksi. Trujillo kustansi kaupungin k\xc3\xa4rsimien tuhojen korjaukset ja antoi uudelleenrakennetulle Santo Domingolle itsens\xc3\xa4 mukaan uuden nimen \xe2\x80\x9dCiudad Trujillo\xe2\x80\x9d. H\xc3\xa4n my\xc3\xb6s nimesi Dominikaanisen tasavallan korkeimman vuoren Pico Duarten \xe2\x80\x9dPico Trujilloksi\xe2\x80\x9d ja pystytti itse\xc3\xa4\xc3\xa4n esitt\xc3\xa4vi\xc3\xa4 patsaita ymp\xc3\xa4ri saarivaltiota. Trujillon ymp\xc3\xa4rille sittemmin rakennettiinkin henkil\xc3\xb6kultti, jossa h\xc3\xa4nelle annettiin lukuisia mahtipontisia kutsumanimi\xc3\xa4, kuten \xe2\x80\x9dValtion suuri hyv\xc3\xa4intekij\xc3\xa4\xe2\x80\x9d, \xe2\x80\x9dUuden vallan is\xc3\xa4\xe2\x80\x9d, \xe2\x80\x9dKaikkien ty\xc3\xb6l\xc3\xa4isten suojelija\xe2\x80\x9d ja \xe2\x80\x9dKotimaan vapahtaja\xe2\x80\x9d. Trujillo jopa antoi m\xc3\xa4\xc3\xa4r\xc3\xa4yksen, ett\xc3\xa4 kaikkien koululasten oli aloitettava koulup\xc3\xa4iv\xc3\xa4ns\xc3\xa4 rukoilemalla \xe2\x80\x9dJumalan, valtion ja Trujillon puolesta\xe2\x80\x9d. Trujillo otti itselleen espanjankielisen lempinimen El Jefe eli \xe2\x80\x9dp\xc3\xa4\xc3\xa4llikk\xc3\xb6\xe2\x80\x9d, joskin kansan keskuudessa h\xc3\xa4net tunnettiin pilkallisella kutsumanimell\xc3\xa4 El Chivo eli \xe2\x80\x9dvuohipukki\xe2\x80\x9d._NEWLINE_Trujillon hallinnon alaisuudessa Dominikaanisen tasavallan kaikkien aikuisik\xc3\xa4isten kansalaisten oli kuuluttava Trujillon johtamaan oikeistopuolueeseen, Partido Dominicanoon, joka samalla oli saarivaltion ainoa sallittu puolue. H\xc3\xa4n my\xc3\xb6s perusti SIM-nimisen salaisen poliisin, jonka tarkoituksena oli vakoilla, pid\xc3\xa4tt\xc3\xa4\xc3\xa4, vangita ja murhata poliittisia toisinajattelijoita sek\xc3\xa4 Trujillon hallintoon tyytym\xc3\xa4tt\xc3\xb6mi\xc3\xa4 kansalaisia. H\xc3\xa4n my\xc3\xb6s k\xc3\xa4ytti salaista poliisiaan lahjoakseen liikemiehi\xc3\xa4 ja kontrolloidakseen maan lehdist\xc3\xb6\xc3\xa4-_NEWLINE_Trujillo oli tunnettu erityisen julmista kidutus- ja teloitusmenetelmist\xc3\xa4\xc3\xa4n ja h\xc3\xa4nell\xc3\xa4 oli tapana paiskata poliittisten vastustajiensa ruumiita Karibianmereen haiden ruoaksi. Trujillo ihaili suuresti Espanjan diktaattori Francisco Francoa ja mallinsi diktatuurinsa Francon mukaan. H\xc3\xa4nen poliittinen ideologiansa muistutti fasismia ja h\xc3\xa4n laillisti hallintonsa uudistamalla Dominikaanisen tasavallan perustuslain._NEWLINE_Dominikaanisen tasavallan presidenttin\xc3\xa4 Trujillo laajensi vaikutusvaltaansa ostamalla maassaan toimivia yhti\xc3\xb6it\xc3\xa4 ja liiketoimia, joten 1950-luvulle menness\xc3\xa4 h\xc3\xa4n omisti miltei jokaisen Dominikaanisen tasavallan yrityksen. H\xc3\xa4nest\xc3\xa4 tuli nopeasti Dominikaanisen tasavallan varakkain asukas ja suurin osa valtion omaisuudesta oli h\xc3\xa4nen hallussaan. H\xc3\xa4nell\xc3\xa4 oli maassa monopoliasema ja h\xc3\xa4n omisti muiden muassa meijereit\xc3\xa4, teurastamoita, sanomalehti\xc3\xa4 sek\xc3\xa4 kahvi- ja sokeriruokoplantaaseja. H\xc3\xa4n nosti Dominikaanisen tasavallan hyvinvointia parantamalla koulutusj\xc3\xa4rjestelm\xc3\xa4\xc3\xa4 ja terveydenhuoltoa sek\xc3\xa4 laajentamalla viestint\xc3\xa4j\xc3\xa4rjestelmi\xc3\xa4 ja liikenneyhteyksi\xc3\xa4. H\xc3\xa4n my\xc3\xb6s rakennutti uusia satamia ja lentoasemia. Trujillon toimien seurauksena maa koki nopean v\xc3\xa4est\xc3\xb6nkasvun, vastasyntyneiden kuolleisuuden laskemisen ja teollisuuden merkitt\xc3\xa4vyyden nousun. Vaurautensa ansiosta h\xc3\xa4n my\xc3\xb6s kykeni maksamaan Dominikaanisen tasavallan valtionvelan. Vuonna 1958 tehdyn arvion mukaan Trujillon varallisuus olisi ollut noin 500\xc2\xa0000\xc2\xa0000 Yhdysvaltain dollaria._NEWLINE_2. lokakuuta 1937 Trujillo antoi Dominikaanisen tasavallan armeijalle k\xc3\xa4skyn teloittaa kaikki saarivaltion haitilaisasukkaat. M\xc3\xa4\xc3\xa4r\xc3\xa4yst\xc3\xa4 seurasi ymp\xc3\xa4ri maata veril\xc3\xb6ylyj\xc3\xa4, joissa dominikaanisotilaat surmasivat erin\xc3\xa4isten arvioiden mukaan noin 10\xc2\xa0000\xe2\x80\x9326\xc2\xa0000 haitilaista. Useimmat uhreista olivat Trujillon omistamilla sokeriruokoplantaaseilla ty\xc3\xb6skentelevi\xc3\xa4 haitilaisia ty\xc3\xb6miehi\xc3\xa4, jotka kuitenkin olivat rutik\xc3\xb6yhi\xc3\xa4 ja k\xc3\xa4yt\xc3\xa4nn\xc3\xb6ss\xc3\xa4 ty\xc3\xb6skenteliv\xc3\xa4t orjan asemassa. Joukkomurha sai sittemmin nimityksen "El Corte" eli "leikkaus", sill\xc3\xa4 useimmat haitilaisista surmattiin machete-puukoilla. Trujillo v\xc3\xa4itti tapahtuneen olevan oikeutettu kosto Haitille, jota h\xc3\xa4n oli syytt\xc3\xa4nyt poliittisten vastustajiensa suojelemisesta. Tapauksen todellisesta motiivista ei ole saatu varmaa tietoa, vaikka joukkomurhan syiksi ollaankin ehdotettu muiden muassa haitilaisten pakolaisten maahanmuuton lopettamista, dominikaanivakoojien paljastumista Haitissa tai sokerin hinnan laskua Joukkomurhan j\xc3\xa4lkeen Trujillo aloitti aggressiivisen, antihaitianismo-nimisen politiikan, jossa Trujillo halusi "valkaista" koko Dominikaanisen tasavallan. Antihaitianismon seurauksena Dominikaanisessa tasavallassa levitettiin paljon vihamielist\xc3\xa4 haitilaisvastaista propagandaa, jonka mukaan dominikaanit olivat "ylempiarvoisempia" kuin haitilaiset._NEWLINE_Vaikka Trujillo tunnettiinkin Francon ohella Benito Mussolinin ja Adolf Hitlerin ihailijana, 1930-luvun loppupuolella, h\xc3\xa4n my\xc3\xb6nsi monille Euroopasta paenneille juutalaisille asuinpaikan Dominikaanisessa tasavallassa. Vuonna 1938 Trujillon presidenttikausi p\xc3\xa4\xc3\xa4ttyi ja uudeksi presidentiksi valittiin vaaleilla Jacinto Bienvenido Peynado, mutta todellisuudessa Trujillo oli yh\xc3\xa4 Dominikaanisen tasavallan todellinen johtaja. Trujillo valittiin uudestaan presidentiksi 18. maaliskuuta 1948. Toisen presidenttikautensa aikana, 14. kes\xc3\xa4kuuta 1949, pieni ryhm\xc3\xa4 kotimaastaan karkotettuja dominikaaneja yritti sy\xc3\xb6st\xc3\xa4 Trujillon vallasta, mutta heid\xc3\xa4n yrityksens\xc3\xa4 ep\xc3\xa4onnistui Dominikaanisen tasavallan armeijan ja ilmavoimien yhteisty\xc3\xb6n ansiosta. Trujillo luopui presidenttiydest\xc3\xa4\xc3\xa4n vuonna 1952, jolloin uudeksi presidentiksi valittiin h\xc3\xa4nen Hector-veljens\xc3\xa4, mutta h\xc3\xa4n pysyi kuitenkin Dominikaanisen tasavallan de facto johtajana._NEWLINE_Dominikaaninen tasavalta oli Trujillon johdolla tukenut liittoutuneita toisessa maailmansodassa (1939\xe2\x80\x931945) ja sodan p\xc3\xa4\xc3\xa4tytty\xc3\xa4 h\xc3\xa4n oli alkanut l\xc3\xa4hesty\xc3\xa4 Yhdysvaltoja. Kun kylm\xc3\xa4 sota alkoi, Trujillo nousi Yhdysvaltain suosioon ilmaistuaan antikommunistisia mielipiteit\xc3\xa4\xc3\xa4n. Seuraavien vuosien aikana SIM pid\xc3\xa4tti ja teloitti satoja, mahdollisesti jopa tuhansia, kommunisteiksi ep\xc3\xa4iltyj\xc3\xa4 dominikaaneja. Trujillo toivotti yhdysvaltalaiset liikemiehet ja rahoittajat tervetulleiksi Dominikaaniseen tasavaltaan, ja h\xc3\xa4nest\xc3\xa4 tulikin pian yksi Latinalaisen Amerikan vaikutusvaltaisimmista antikommunisteista. Yhdysvaltain ulkoministeri Cordell Hullin luonnehdinta Trujillosta ja diktaattorin suhteesta Yhdysvaltoihin oli: \xe2\x80\x9dH\xc3\xa4n saattaa olla huoranpenikka, mutta h\xc3\xa4n on meid\xc3\xa4n huoranpenikkamme.\xe2\x80\x9d_NEWLINE_Kun Fidel Castro nousi valtaan Kuubassa, h\xc3\xa4n tuki Trujilloa vastustavia vasemmistolaisia dominikaaneja ja 14. kes\xc3\xa4kuuta 1959, tasan kymmenen vuotta edellisest\xc3\xa4 Trujilloa vastaan suunnatusta vallankaappausyrityksest\xc3\xa4, dominikaanikapinalliset matkustivat Kuubasta Dominikaaniseen tasavaltaan, mutta heid\xc3\xa4n vallankaappausyrityksens\xc3\xa4 ep\xc3\xa4onnistui kesken maihinnousun ja Dominikaanisen tasavallan ilmavoimien hy\xc3\xb6kk\xc3\xa4yksest\xc3\xa4 selviytyneet kapinalliset kidutettiin kuoliaaksi l\xc3\xa4heisess\xc3\xa4 sotilastukikohdassa._NEWLINE_Trujillon tunnetuimmat poliittiset vastustajat oli niin sanotut \xe2\x80\x9dMirabalin siskot\xe2\x80\x9d: Patria Mercedes, Maria Argentina Minerva, Antonia Maria Teres ja B\xc3\xa9lgica Adela. Siskot olivat kotoisin vauraasta perheest\xc3\xa4 ja he osallistuivat Trujillon hallintoa vastustavien ryhmittymien toimintaan. Mirabalit pid\xc3\xa4tettiin ja vangittiin muutamia kertoja, mutta lopulta Trujillo antoi SIM:lle m\xc3\xa4\xc3\xa4r\xc3\xa4yksen murhata siskot. 25. marraskuuta 1960 SIM-agentit onnistuivat tappamaan Patrian, Marian ja Antonian aviomiehineen, mutta vastoin Trujillon odotuksia murha aiheutti suurta kansainv\xc3\xa4list\xc3\xa4 paheksuntaa ja oli lopulta osana Trujillon hallinnon romahtamista. Yhdistyneiden kansakuntien kansainv\xc3\xa4list\xc3\xa4 p\xc3\xa4iv\xc3\xa4\xc3\xa4 naisiin kohdistuvan v\xc3\xa4kivallan lopettamiseksi vietet\xc3\xa4\xc3\xa4n Mirabal-siskojen kuolinp\xc3\xa4iv\xc3\xa4n muistoksi.\n_START_SECTION_\nKuolema\n_START_PARAGRAPH_\n1960-luvun l\xc3\xa4hestyess\xc3\xa4 Trujillon kansansuosio oli laskussa. Dominikaanisen tasavallan \xc3\xa4lymyst\xc3\xb6, katolinen kirkko ja jopa Trujillon pitk\xc3\xa4aikainen tukija Yhdysvallat arvostelivat Trujillon diktatuuria ja vaativat h\xc3\xa4nt\xc3\xa4 lopettamaan hallintonsa laajamittaiset ihmisoikeusrikkomukset. Valtakautensa loppuvuosina Trujillo alkoi k\xc3\xa4rsi\xc3\xa4 vainoharhaisuudesta ja Dominikaaninen tasavalta erist\xc3\xa4ytyi._NEWLINE_Trujillo yritti kes\xc3\xa4kuussa 1960 salamurhauttaa Venezuelan presidentti R\xc3\xb3mulo Betancourtin, joka oli hieman aikaisemmin pit\xc3\xa4nyt h\xc3\xa4nt\xc3\xa4 jyrk\xc3\xa4sti arvostelevan puheen. SIM-agenttien j\xc3\xa4rjest\xc3\xa4m\xc3\xa4 pommi-isku kuitenkin ep\xc3\xa4onnistui, ja Betancourtin sijasta siin\xc3\xa4 kuoli er\xc3\xa4s presidentin sotilasneuvonantaja. Salamurhayrityksen seurauksena Yhdysvallat lakkasi tukemasta Dominikaanista tasavaltaa ja katkaisi diplomaattisuhteensa maan kanssa. Samoihin aikoihin Trujillon hallintoon kyll\xc3\xa4styneet Dominikaanisen tasavallan rikkaat asukkaat j\xc3\xa4rjestiv\xc3\xa4t salaliiton diktaattorin surmaamiseksi._NEWLINE_30. toukokuuta 1961 Trujillo oli ajelemassa omalla autollaan Ciudad Trujillon liepeill\xc3\xa4, kun yht\xc3\xa4kki\xc3\xa4 h\xc3\xa4nen henkivartiokaartinsa j\xc3\xa4senet ilmestyiv\xc3\xa4t moottoritielle ja k\xc3\xa4skiv\xc3\xa4t diktaattoria pys\xc3\xa4ytt\xc3\xa4m\xc3\xa4\xc3\xa4n autonsa. Kun Trujillo nousi autosta, henkivartijat paljastivat k\xc3\xa4siaseensa ja ampuivat Trujilloa viidesti l\xc3\xa4hiet\xc3\xa4isyydelt\xc3\xa4. Trujillon kuoltua h\xc3\xa4nen ruumiinsa p\xc3\xa4\xc3\xa4lt\xc3\xa4 ajettiin henkivartijoiden autolla, mink\xc3\xa4 j\xc3\xa4lkeen salamurhaajat laittoivat ruumiin autonsa tavaratilaan ja lyhyen ajomatkan j\xc3\xa4lkeen j\xc3\xa4ttiv\xc3\xa4t sen makaamaan Ciudad Trujillon kadulle. Henkivartijat olivat olleet liitossa salaliittolaisten kanssa, ja heid\xc3\xa4n aseidensa toimituksesta vastasi CIA-yhteyksist\xc3\xa4\xc3\xa4n tunnettu yhdysvaltalainen, Dominikaaniseen tasavaltaan asumaan asettunut asekauppias Simon Thomas Stocker. Onkin uskottu, ett\xc3\xa4 CIA olisi ollut mukana salaliitossa, sill\xc3\xa4 Betancourtin salamurhayrityksen j\xc3\xa4lkeen CIA oli alkanut suunnitella Trujillon syrj\xc3\xa4ytt\xc3\xa4mist\xc3\xa4 ja l\xc3\xa4hestynyt Trujilloa vastustavia rikkaita dominikaaneja._NEWLINE_Kun Trujillo oli kuollut, h\xc3\xa4nen vanhin poikansa Ramfis nousi valtaan heti is\xc3\xa4ns\xc3\xa4 kuoleman j\xc3\xa4lkeisen\xc3\xa4 p\xc3\xa4iv\xc3\xa4n\xc3\xa4 ja esti salaliittolaisten vallankaappausyrityksen, mink\xc3\xa4 j\xc3\xa4lkeen useimmat salaliittolaisista paljastettiin ja teloitettiin. Ramfis osoittautui kuitenkin heikoksi hallitsijaksi, ja jo muutaman kuukauden kuluttua is\xc3\xa4ns\xc3\xa4 salamurhasta h\xc3\xa4n joutui pakenemaan maasta, kun Santo Domingossa puhkesi v\xc3\xa4kivaltaisia mellakoita. Nykyisin Rafael Le\xc3\xb3nidas Trujillon j\xc3\xa4lkel\xc3\xa4isi\xc3\xa4 el\xc3\xa4\xc3\xa4 maanpaossa Espanjassa, Kanadassa ja Ranskassa. Trujillo itse haudattiin sukulaistensa toiveen mukaisesti Dominikaanisen tasavallan sijasta Pariisin kuuluisalle P\xc3\xa8re-Lachaisen hautausmaalle.'